Se video av at klokkene i rådhuset spiller den avdøde musikerens låt «Changes».

Mandag kom nyheten om at superstjernen David Bowie er død.

Verden over blir den avdøde artisten hyllet av fans og musikerkolleger.

I Oslo skal Bowie hylles på en helt spesiell måte: Fra tirsdag skal klokkene i rådhuset spille låten «Changes». Du kan høre låten hver dag klokken 19.00.

Se video av klokkespillet i Oslo rådhus i toppen av saken.

Fabian Stang engasjerte seg

Mandag fikk rådhuset flere henvendelser fra folk som ønsket å høre en av Bowies låter fra klokkespillet.

Tidligere Oslo-ordfører Fabian Stang (H) var en av dem.

– Jeg er veldig glad for at Rådhuset hedrer en stor kunstner med mange fans i alle aldre, sier Stang til TV 2.

Døde av kreft

David Bowie kjempet mot kreften i 18 måneder før han døde søndag 10. januar. Han ble 69 år gammel.

Få dager før sin død slapp han sitt 29. album «Blackstar».

Bowie har vært en av Storbritannias mest kjente artister i over 40 år. Han begynte sin musikerkarrière som 15-åring, og han slo gjennom som artist i 1969 med låten «Space Oddity». Senere ga han ut musikk under navnet Ziggy Stardust.

Superstjernen har holdt en relativt lav profil etter han hadde en hjerteoperasjon i 2004. Han siste konsert var under et veldedighetsarrangement i New York i 2006.